ജിസാറ്റ്-6

2015 ഓഗസ്റ്റ് 27-ന് ഐ.എസ്.ആർ.ഒ. വിജയകരമായി വിക്ഷേപിച്ച വാർത്താവിനിമയ ഉപഗ്രഹമാണ് **ജിസാറ്റ്-6** (GSAT-6). ശ്രീഹരിക്കോട്ടയിലെ സതീഷ് ധവാൻ സ്പേസ് സേന്ററിൽ നിന്നും ക്രയോജനിക് സാങ്കേതികവിദ്യയിൽ പ്രവർത്തിക്കുന്ന ജി.എസ്.എൽ.വി.-ഡി6 റോക്കറ്റുപയോഗിച്ചാണ് ഉപഗ്രഹത്തെ ഭൂസ്ഥിര ഭ്രമണപഥത്തിൽ (Geostationary orbit) എത്തിച്ചത്. ക്രയോജനിക് സാങ്കേതികവിദ്യ ഉപയോഗിച്ച് വിജയകരമായി വിക്ഷേപിച്ച രണ്ടാമത്തെ ഉപഗ്രഹമാണിത്. ഇന്ത്യയുടെ 25-ആമത്തെ ഭൂസ്ഥിര വാർത്താവിനിമയ ഉപഗ്രഹമാണ് ജിസാറ്റ്-6. 

## '''ഉപഗ്രഹത്തെക്കുറിച്ച്'''
ആധുനിക വാർത്താവിനിമയ ഉപഗ്രഹമാണ് ജിസാറ്റ്-6. ജിസാറ്റ് ശ്രേണിയിലെ പന്ത്രണ്ടാമത്തെ ഉപഗ്രഹമായ ഇതിന്റെ പിണ്ഡം 985 കിലോഗ്രാമാണ്. ക്യുബോയിഡ് (Cuboid) ആകൃതിയിലുള്ള ഉപഗ്രഹത്തിന്റെ ഏറ്റവും വലിയ സവിശേഷത അതിന്റെ ആന്റിനയാണ്. ഒരു കുട പോലെ വിടർത്തുവാൻ സാധിക്കുന്ന ആന്റിനയുടെ വ്യാസം ആറു മീറ്ററാണ്. ഉപഗ്രഹങ്ങൾക്കു വേണ്ടി ഐ.എസ്.ആർ.ഒ. ഇതിനു മുമ്പ് നിർമ്മിച്ചിട്ടുള്ള ആന്റിനകളിൽ ഏറ്റവും വലുതാണിത്. ഇന്ത്യയിലെ സുപ്രധാനമായ അഞ്ചു കേന്ദ്രങ്ങളുമായി ആശയവിനിമയം നടത്തുവാൻ ഇതിനു സാധിക്കും.

83 ഡിഗ്രി കിഴക്ക് രേഖാംശത്തിലെ ഭ്രമണപഥത്തിൽ ഭൂമിയെ ചുറ്റിസഞ്ചരിക്കുന്ന ഉപഗ്രഹം ഇന്ത്യയിൽ എസ് ബാൻഡ് വാർത്താവിനിമയ സൗകര്യങ്ങൾ ലഭ്യമാക്കും. ഒമ്പതു വർഷമാണ് ഉപഗ്രഹത്തിൻറെ പ്രവർത്തന കാലാവധി.

## '''ജി.എസ്.എൽ.വി.-ഡി6'''

ജിസാറ്റ് 6-നെ ഭ്രമണപഥത്തിലെത്തിക്കുവാനായി ഉപയോഗിച്ച 49.1 മീറ്റർ നീളമുള്ള റോക്കറ്റാണ് ജി.എസ്.എൽ.വി.-ഡി6 (GSLV-D6).  ജി.എസ്.എൽ.വി. റോക്കറ്റുപയോഗിച്ചു നടത്തിയ ഒമ്പതാമത്തെ ദൗത്യമായിരുന്നു ജിസാറ്റ് 6ന്റെ വിക്ഷേപണം. 

ഭാരമേറിയ ഉപഗ്രഹങ്ങളെ ഭ്രമണപഥത്തിലെത്തിക്കുവാനാണ് ജി.എസ്.എൽ.വി. റോക്കറ്റുകളുപയോഗിക്കുന്നത്. ജിസാറ്റ് ശേണിയിലെ അഞ്ച് ഉപഗ്രഹങ്ങൾ 2001,2003,2004,2007,2014 വർഷങ്ങളിൽ വിക്ഷേപിച്ചത് ജി.എസ്.എൽ.വി. റോക്കറ്റുകളുപയോഗിച്ചായിരുന്നു. 

### '''ക്രയോജനിക് സാങ്കേതികവിദ്യ'''

ഇന്ത്യ തദ്ദേശീയമായി വികസിപ്പിച്ചെടുത്ത ക്രയോജനിക് സാങ്കേതികവിദ്യ (Cryogenic Upper Stage (CUS)) ഉപയോഗിച്ചു പ്രവർത്തിക്കുന്ന എഞ്ചിനായിരുന്നു ജി.എസ്.എൽ.വി.-ഡി6ന്റേത്.

2010 ഏപ്രിൽ 15-ന് ഐ.എസ്.ആർ.ഒ. ക്രയോജനിക് സാങ്കേതികവിദ്യ ഉപയോഗിച്ച് നടത്തിയ പരീക്ഷണം പരാജയമായിരുന്നു. എന്നാൽ 2014 ജനുവരി 5-ന് ഈ സാങ്കേതികവിദ്യ പ്രയോജനപ്പെടുത്തി ജി.എസ്.എൽ.വി.-ഡി5 റോക്കറ്റുപയോഗിച്ച് ജിസാറ്റ്-14 ഉപഗ്രഹത്തെ ഭ്രമണപഥത്തിലെത്തിക്കുവാൻ ഐ.എസ്.ആർ.ഓ.യ്ക്കു കഴിഞ്ഞു. അതോടെ അമേരിക്ക, റഷ്യ, ജപ്പാൻ, ഫ്രാൻസ്, ചൈന എന്നീ രാജ്യങ്ങൾക്കു ശേഷം ഇന്ത്യയ്ക്കും ക്രയോജനിക് വിദ്യ സ്വന്തമായി. ജിസാറ്റ്-14നു ശേഷം ക്രയോജനിക് സാങ്കേതികവിദ്യ ഉപയോഗിച്ചത് ജിസാറ്റ്-6ന്റെ വിക്ഷേപണത്തിനായിരുന്നു.

### '''ഇന്ധനം'''
ജി.എസ്.എൽ.വി.-ഡി6 റോക്കറ്റിലുപയോഗിച്ച ഇന്ധനം ദ്രാവകരൂപത്തിലുള്ള ഹൈഡ്രജനും ഓക്സിജനുമായിരുന്നു. വിക്ഷേപണത്തിനായി 1132 കിലോഗ്രാം ഇന്ധനമായിരുന്നു ഉപയോഗിച്ചത്. ഉപഗ്രഹത്തിന്റെ ഭാരം വെറും 985 കിലോഗ്രാം മാത്രമായിരുന്നു.!! അങ്ങനെ മൊത്തത്തിൽ 2117 കിലോഗ്രാം ഭാരവും വഹിച്ചുകൊണ്ടാണ് ജി.എസ്.എൽ.വി.-ഡി6 പറന്നുയർന്നത്.

## '''ഉപഗ്രഹ വിക്ഷേപണം'''
2015 ഓഗസ്റ്റ് 27-ആം തീയതി വൈകിട്ട് 4.52-ന് ശ്രീഹരിക്കോട്ടയിലെ സതീഷ് ധവാൻ സ്പേസ് സെന്ററിൽ നിന്നാണ് ജിസാറ്റ്-6 വിക്ഷേപിച്ചത്. പതിനേഴു മിനിറ്റുകൾക്കുള്ളിൽ ഉപഗ്രഹം ഭ്രമണപഥത്തിലെത്തി. 2015 സെപ്റ്റംബര് 6-ന്,ലക്ഷ്യസ്ഥാനമായ 83 ഡിഗ്രി കിഴക്ക് ഭ്രമണപഥത്തിൽ ഉപഗ്രഹം എത്തിച്ചേർന്നതായി ഐ.എസ്.ആർ.ഒ. അറിയിച്ചിരുന്നു. ആർ. ഉമാമഹേശ്വരൻ ആയിരുന്നു ദൗത്യത്തിൻറെ  ഡയറക്ടർ.

## '''ലക്ഷ്യങ്ങൾ'''
വാർത്താവിനിമയത്തിനായി വിക്ഷേപിച്ച ഉപഗ്രഹമാണ് ജിസാറ്റ്-6. എസ് ബാൻഡിൽ 5 സ്പോട്ട് ബീമുകളിലും സി ബാൻഡിൽ ഒരു നാഷണൽ ബീമിലുമാണ് ഉപഗ്രഹം ആശയവിനിമയ സൗകര്യങ്ങൾ നൽകുക. പ്രതിരോധ മേഖലയിലായിരിക്കും ഉപഗ്രഹത്തിന്റെ സേവനം കൂടുതലായി ലഭിക്കുക.

## '''അവലംബം'''

വർഗ്ഗം:വാർത്താവിനിമയ ഉപഗ്രഹങ്ങൾ
വർഗ്ഗം:ഇന്ത്യയുടെ കൃത്രിമോപഗ്രഹങ്ങൾ